### Beslutningstema

Under dette punkt skal den fremtidige takst for stadepladser i gågaden under [adresse] besluttes.

### Historik

Der er historisk blevet opkrævet betaling i forbindelse med lejlighedstilladelser til arrangementer, som f.eks. markedsdage og lignende. En række af disse indgår ikke længere i takstbladet. Det gælder bl.a. stadeafgift i Løgumkloster, [adresse], samt torveafgift på [adresse].

Den eneste tilbageværende afgift i takstbladet er facadeafgiften for Tønder By, hvor en lejlighedstilladelse i 2024 koster 5.288 kr. Derudover betaler butikker i gågaden i forvejen et årligt gebyr på 211 kr. pr. løbende meter.

Der har været tradition for, at der under Tønder Festival er en række arrangementer i [adresse], hvor der opsættes boder, små musikscener samt midlertidige spisesteder. I de seneste år er antallet af stadepladser imidlertid faldet:

|  |  |  |
| --- | --- | --- |
|  | Antal tilladelser til stadepladser | Samlet gebyrindtægt |
| 2019 | 23 | 78.710 kr. |
| 2022 | 19 | 73.725 kr. |
| 2023 | 14 | 61.068 kr. |

I sagsbehandlingsprocessen i 2023 gav flere ansøgere udtryk for, at deres omsætning var for lille til, at de kunne tjene penge på opstillingen af boder.

Derudover er der en tilbagevendende drøftelse af, i hvilket omfang de eksisterende serveringssteder i midtbyen kan udvide deres forretning under festivalen, uden at det kræver en lejlighedstilladelse. Praksis i forvaltningen er, at enhver inddragelse af offentlige arealer, som ikke er en del af den sædvanlige drift, kræver en lejlighedstilladelse. Da dette medfører opkrævning af fuldt gebyr for en lejlighedstilladelse, har flere af de erhvervsdrivende valgt at afholde sig fra at opstille fx caféborde eller bod med salg af kaffe, da det i mange tilfælde ikke har kunnet betale sig.

### Sagsfremstilling

Det foreslås, at prisen for en lejlighedstilladelse ændres, så den alene afspejler kommunens udgifter til sagsbehandling.

Denne praksis findes allerede andre steder i takstbladet, f.eks. i forbindelse med behandling af ansøgning om særlig servicevejvisning, hvor der opkræves 912,00 kr for sagsbehandlingen. Tidsforbruget ved behandling af lejlighedstilladelser vurderes gennemsnitligt at være sammenligneligt med sagsbehandlingen af servicevejvisningsskiltning. Det vurderes samtidigt at brug af den samme takst for sagsbehandlingen af opgaver med sammenlignelig arbejdsbyrde, kan gøre takstbladet mere overskueligt for borgere og erhvervsdrivende.

Handelsstandsforeningen har ingen bemærkninger til at prisen nedsættes, men vil gerne have et møde om praksis for tilladelser.

Derfor foreslås det, at gebyret for en lejlighedstilladelse fra og med 2024 fastsættes til 912 kr. med årlig regulering.

### Økonomi

Ved en nedsættelse af prisen til 912,00 kr, ville gebyrindtægten i 2023 have været 50.124 kr. lavere. På baggrund af dialog med ansøgere er det forvaltningens vurdering, at et lavere gebyr vil medføre flere ansøgere.

### Lovgrundlag

Vejloven § 80 stk 2

Vejloven § 80 stk 4 (Vedtægt for gågadearealer og [adresse] i Tønder m.v.)

### Indstilling Direktionen indstiller,

|  |  |
| --- | --- |
| at | taksten for lejlighedstilladelser i [adresse] nedsættes til 912,00 kr. (med årlig regulering), så den afspejler kommunens udgifter til sagsbehandlingen, og |
| at | indstillingen videresendes til Økonomiudvalget og Kommunalbestyrelsen. |

### Beslutning

Indstillingen anbefales.